Viitasime kaitseõiguste protsessuaalsele vormile. Põhiseaduslik alus selleks tuleneb PS §-dest 14, 25 ja 15 lg 1. Niisiis eeldab kaitseõigus teatud korralduslikku ja menetluslikku külge. Vaieldamatult ei piisa kaitseõiguse põhiseaduslikust sätestamisest, kui ei sätestata kaitseõiguse protsessuaalset korda. PS §-i 14 võib käsitleda koguni kui üldist protsessuaalset põhiõigust. Selle sätte alusel peavad kõik riigivõimud ja kohalik  omavalitsus tagama põhiõigused ja vabadused. On selge, et võimuorganite enda tegevuse allutamisest põhiseadusest tulenevale siin ei piisa, vaid on vajalik vastava seadusandluse loomine. Sisu osas jääb PS § 14 lahtiseks. Seega tuleb PS § 14 täita sisuga süstemaatilise tõlgendamise teel ehk kontekstis koos teiste põhiõigustega.